**ประเด็นยุทธศาสตร์การวิจัยของมหาวิทยาลัยราชภัฏจันทรเกษม ระยะ 5 ปี**

**(พ.ศ. 2558 - 2562)**

ภารกิจหลักของสถาบันอุดมศึกษาคือการผลิตบัณฑิต การวิจัย การบริการวิชาการแก่สังคม และการทำนุบำรุงศิลปวัฒนธรรม มหาวิทยาลัยราชภัฏจันทรเกษมเป็นสถาบันอุดมศึกษาที่ผลิตบัณฑิตทั้งระดับปริญญาตรี ปริญญาโท และปริญญาเอก และอยู่ในกลุ่มมหาวิทยาลัยประเภทที่เน้นการผลิตบัณฑิต 4 ปี ที่มุ่งจัดการเรียนการสอนและบริการชุมชน ในทุกปีมหาวิทยาลัยจะต้องได้รับการตรวจประกันคุณภาพจากหน่วยงานภายในและภายนอก ผลการตรวจประกันคุณภาพด้านการวิจัยผ่านอยู่ในระดับพอใช้ เนื่องจากมีข้อจำกัดหลายประการ จากการวิเคราะห์จุดแข็ง จุดอ่อน พบว่า อาจารย์มีภาระงานสอนมาก การทำวิจัยมีการนำไปใช้ประโยชน์น้อย เพราะการเลือกปัญหาการวิจัยกระจัดกระจายไม่สามารถบูรณาการเพื่อให้เกิดประโยชน์ได้ดังนั้นเพื่อให้การทำวิจัยเป็นไปอย่างมีประสิทธิภาพและสอดคล้องกับปัญหาและความต้องการของผู้ใช้งานวิจัย มหาวิทยาลัยฯจึงได้กำหนดประเด็นยุทธศาสตร์และกลยุทธ์การวิจัยไว้ดังต่อไปนี้

**ยุทธศาสตร์ที่ 1 การพัฒนาบัณฑิตสู่ความเป็นเลิศ**

เพื่อให้การเรียนการสอนเป็นไปอย่างมีประสิทธิภาพ สามารถพัฒนาบัณฑิตให้มีคุณลักษณะที่พึงประสงค์ทั้งความรู้ความสามารถในทุกทาง ความมีคุณธรรม มีจิตสาธารณะ จึงกำหนดประเด็น กลยุทธ์การวิจัยไว้ดังต่อไปนี้

1.1 การวิจัยเพื่อปรับปรุงหลักสูตรให้เหมาะสมกับความต้องการของสังคม ความต้องการของผู้เรียนและสถานประกอบการ ผู้ใช้บัณฑิต

1.2 การวิจัยเพื่อพัฒนารูปแบบวิธีการสอน การใช้สื่ออย่างหลากหลาย และกิจกรรมที่เหมาะสมกับคุณลักษณะของผู้เรียน เพื่อสร้างความพึงพอใจและให้ผู้เรียนเกิดการเรียนรู้อย่างแท้จริง

1.3 การวิจัยเพื่อพัฒนาคุณลักษณะของนักศึกษาเพื่อตอบสนองความต้องการของสังคมมีคุณธรรมจริยธรรม มีจิตสาธารณะ รวมถึงการพัฒนาสุขภาพกายและสุขภาพจิตแก่นักศึกษาเพื่อให้สำเร็จการศึกษาเป็นบัณฑิตที่มีความสมบูรณ์ทั้งร่างกายและจิตใจ

1.4 การวิจัยเพื่อป้องกันและแก้ไขปัญหาทางพฤติกรรม อบายมุข และการติดสิ่งเสพติดของนักศึกษา

1.5 การวิจัยเพื่อส่งเสริมให้นักศึกษาเห็นคุณค่าความเป็นไทย โดยให้มีความรู้ซาบซึ้ง สืบทอด รวมทั้งอนุรักษ์และสืบทอดประเพณี ศิลปวัฒนธรรมไทย

**ยุทธศาสตร์ที่ 2 การวิจัยเพื่อสร้างองค์ความรู้ทางวิชาการที่ทันสมัยเพื่อการเรียนการสอน เพื่อการบริการชุมชน และเพื่ออนุรักษ์ศิลปวัฒนธรรม**

ภารกิจหลักของอาจารย์คือการสอน ความรู้ที่นำมาใช้ในการสอนควรเป็นความรู้ที่ถูกต้อง และทันสมัย การศึกษาวิจัยในเนื้อหาที่สอนอย่างลึกซึ้งจะทำให้ผู้สอนมีความแตกฉานนอกจากนำความรู้ที่ได้มาใช้ในการเรียนการสอนแล้วความรู้ที่ได้จากการวิจัยนี้สามารถนำไปเผยแพร่สู่สาธารณชน เป็นการบริการทางวิชาการแก่สังคมด้วย จึงกำหนดประเด็นกลยุทธ์การวิจัยไว้ดังต่อไปนี้

2.1 การวิจัยที่สอดคล้องกับโครงการอันเนื่องมาจากพระราชดำริ

2.2 การวิจัยเพื่อตรวจสอบ ยืนยัน โต้แย้งทฤษฎีหรือสร้างทฤษฎีใหม่

2.3 การวิจัยเพื่อต่อยอดความรู้ที่มีอยู่เดิม

2.4 การวิจัยเพื่อประยุกต์โดยนำองค์ความรู้เดิมไปสู่การประยุกต์ใช้ให้เกิดคุณค่า

2.5 การวิจัยเพื่อสร้างนวัตกรรม

2.6 การวิจัยในชั้นเรียน เพื่อแก้ปัญหาในชั้นเรียน

2.7 การวิจัยเพื่ออนุรักษ์ศิลปะและวัฒนธรรม

**ยุทธศาสตร์ที่ 3 การวิจัยเพื่อพัฒนาสถาบัน**

เพื่อให้การตัดสิน การพัฒนาและการแก้ปัญหาในเรื่องต่าง ๆ ที่เกิดขึ้นในองค์กร เป็นไปอย่างมีประสิทธิภาพ ควรมีการวิจัยรองรับในปริมาณที่เหมาะสม มหาวิทยาลัยฯจึงได้กำหนดประเด็นกลยุทธ์การวิจัยไว้ดังต่อไปนี้

3.1 การวิจัยสถาบันเพื่อการบริหารและการตัดสินใจและเพื่อการพัฒนามหาวิทยาลัย

3.2 การวิจัยเพื่อพัฒนาคุณภาพชีวิตของนักศึกษา และบุคลากรในมหาวิทยาลัย

3.3 การวิจัยเพื่อพัฒนาประสิทธิภาพการทำงานของบุคลากรสายสนับสนุน

**ยุทธศาสตร์ที่ 4 การวิจัยเพื่อป้องกันและแก้ปัญหาเร่งด่วนที่กระทบต่อภัยธรรมชาติและสังคม**

ประเทศชาติกำลังประสบปัญหาที่เกิดจากภัยธรรมชาติ และภัยจากความขัดแย้งในสังคม และผลกระทบจากวิกฤติเศรษฐกิจที่มีผลกระทบทางด้านสังคม มหาวิทยาลัย จึงกำหนดประเด็นกลยุทธ์การวิจัยไว้ดังต่อไปนี้

4.1 การวิจัยเพื่อป้องกันและแก้ปัญหาภาวะโลกร้อน และการใช้พลังงานทดแทน

4.2 การวิจัยที่สอดคล้องตามแนวทางพระราชดำริ

4.3 การวิจัยเพื่อส่งเสริมการออม และการเพิ่มรายได้ จากการใช้ทรัพยากรท้องถิ่น โดยไม่กระทบสิ่งแวดล้อม

4.4 การวิจัยเพื่อเพิ่มมูลค่าการผลิตและการแปรรูปผลผลิตทางการเกษตร

4.5 การวิจัยเพื่อสร้างนวัตกรรมหรือสิ่งประดิษฐ์ เพื่อเพิ่มผลผลิตและ/หรือมูลค่าในเชิงพาณิชย์ หรือเพื่อการจดสิทธิบัตร/อนุสิทธิบัตร

4.6  การวิจัยเกี่ยวกับการส่งเสริมสนับสนุนการเกษตรที่เป็นมิตรกับสิ่งแวดล้อม

4.7 การวิจัยเกี่ยวกับผลกระทบจากมลภาวะทางการเกษตร อุตสาหกรรม เทคโนโลยี และสิ่งแวดล้อม

**ยุทธศาสตร์ที่ 5 การวิจัยเชิงพื้นที่ในการพัฒนาชุมชนกรุงเทพมหานครและปริมณฑล**

มหาวิทยาลัยราชภัฏจันทรเกษม มีความมุ่งมั่นที่จะบริการวิชาการในพื้นที่ที่รับผิดชอบ ได้แก่ เขตจตุจักร เขตลาดพร้าว เขตบางกะปิ และขยายไปสู่เขตอื่น ๆ ในกรุงเทพมหานครและปริมณฑล เพื่อเป็นการวิจัยนำไปสู่การพัฒนาชุมชนในพื้นที่ มหาวิทยาลัยฯ รับผิดชอบ จึงได้กำหนดประเด็นกลยุทธ์การวิจัยไว้ดังต่อไปนี้

5.1 การวิจัยเพื่อพัฒนาคุณภาพชีวิต และความผาสุกของประชาชน คนพิการ ผู้ด้อยโอกาส และผู้สูงอายุ

5.2 การวิจัยเพื่อส่งเสริมการเรียนรู้ตลอดชีวิตของประชาชนในชุมชน

5.3 การวิจัยเพื่อส่งเสริมและพัฒนาอาชีพเพื่อการพึ่งตนเองของประชาชนในชุมชน

5.4 การวิจัยเพื่อลดความเหลื่อมล้ำ และความปรองดองของประชาชนในชุมชน

**ยุทธศาสตร์ที่ 6 การวิจัยเชิงพื้นที่เพื่อพัฒนาท้องถิ่นจังหวัดชัยนาท**

มหาวิทยาลัยราชภัฏจันทรเกษม ได้เปิดศูนย์การศึกษาที่จังหวัดชัยนาท จึงควรมีการวิจัยเพื่อพัฒนาท้องถิ่นในจังหวัดชัยนาท มหาวิทยาลัยจึงได้กำหนดประเด็นกลยุทธ์การวิจัยเพื่อให้สอดคล้องกับแผนพัฒนาจังหวัดชัยนาทไว้ดังต่อไปนี้

6.1 การวิจัยเพื่อแก้ปัญหาและการพัฒนาการศึกษาในเขตพื้นที่จังหวัดชัยนาท

6.2 การวิจัยเพื่อแก้ปัญหาและการพัฒนาคุณภาพชีวิตของประชาชนในเขตพื้นที่จังหวัดชัยนาท

6.3 การวิจัยเพื่อแก้ปัญหาและพัฒนาด้านการเกษตร

6.4 การวิจัยเพื่อส่งเสริมการท่องเที่ยว

6.5 การวิจัยเพื่ออนุรักษ์ เผยแพร่วัฒนธรรม และภูมิปัญญาท้องถิ่น